Te midde van een van die ergste droogtes in Suid-Afrika wink daar ’n stukkie hoop wat nie net aan inwoners van die Noord-Kaap hoop bring nie, maar vir vroue oor die hele land.
Dié hoop kom voor in die vorm van ’n boks. Diane Steenkamp van Ceres noem dit die Hartsboksieprojek, terwyl Marietjie van Biljon van Kaapstad dit die Boervrou Bederfboks gedoop het. Beide dié inisiatiewe het een doel voor oë: om ’n persoonlike geskenkpakkie aan ’n boervrou in ’n droogtegeteisterde gebied te bring.
’n Soortgelyke inisiatief, genoem die Boervrou Bederfboks-projek, wat in Kaapstad deur Marietjie van Biljon en Suzanne Meyer-Nell byna ’n week gelede van stapel gestuur is, hoop om, soos Van Biljon dit stel: “Vroue aan die boks te kry. Ons doel is om teen einde Oktober 100 boervroue in die Loxton-omgewing – en hopelik die wyer wyke ook – met unieke bederfbokse te verras.”
Dit is die hart in dié inisiatiewe, die Hartsboksie- en Boervrou Bederfboksprojek, wat egter die verskil meebring. Steenkamp meen dat Karoomense wil kan antwoord. Elke boks bevat ’n brief wat deur Elreze Pohl geskryf is, waarop die skenker haar naam en kontakbesonderhede bysit. Vroue kan selfs hul eie brief van bemoediging skryf.
Op die vraag hoekom dié luuksheid en nie eerder voer koop vir die diere nie, antwoord Van Biljon: “As jy nie die vroue in stand gaan hou nie, het jy nie ’n fondasie nie. Vroue is die planmakers. Wanneer die kinders se tekkies kleiner raak of ’n matriekafskeidsrok gereël moet word, maak die vroue plan.”
Daarom bevat so bederfboks basiese goed soos, onder meer, ’n kleurvolle serp, ’n pen en notaboekie, ’n tydskrif, hande- en lyfroom, seep, koffie en/of tee, gedroogte vrugte en die jongste toevoegsel, Weetbix. Steenkamp verduidelik dat sy voel die hartklop van ’n plaas begin by die vrou. Dit is dan ook die rede agter die serp binne elke boks, want ’n serp was voorheen om, of op, die skenker se hart gevou.
Gister ontvang ek ’n bederfboks gepak met liefde uit jou hand. Ek bêre dit tot vandag, want ek wil stil wees, rustig wees, ontvanklik wees vir álles wat hierdie boks inhou en uitstraal. Van die oomblik wat ek dit oopmaak, voel ek liefde, omgee, ’n band wat die Heilige Gees tussen ons vasbind. Dit gaan moeilik, party dae is jou vlees en gees stukkend gewaai saam met die stof en die westewind. Ander dae sweef jy soos ’n arend. Maar een ding wat die droogte ons leer is die wonder van God se werk deur sy kinders. Wow! Ons buig laag in Sý teenwoordigheid. Vir alles wat jy in hierdie boks gepak het, sê ek dankie. Ek beskou hierdie Gift en Gebaar as ’n pay it forward en sal dit aangee as die opdrag kom. Baie seën en liefde. Trudie Human. Rosenhof, Carnarvon.